Netflix gekap oor beursprogram met kwotasNetflix (Foto: Facebook) Netflix word daarvan beskuldig dat hy verdeling onder jong mense saai nadat dié stromingsdiens ’n beursprogram van stapel gestuur het waarvoor slegs studente wat aan B-BBEE-vereistes voldoen, in aanmerking kom. Solidariteit Jeug meen dié beursprogram is “onregmatig” en “onwettig” en dat Netflix besig is om die Suid-Afrikaanse regering se rasmalheid te steun en daartoe in te stem. “Hierdie skema maak dit duidelik dat Netflix die immorele staatsideologie klakkeloos najaag,” sê Paul Maritz, bestuurder van jeug en loopbaanontwikkeling by Solidariteit. Luidens ’n verklaring deur Netflix het dié stromingsdiens en die beleggingsfirma Tshikululu Social Investments kragte saamgesnoer om finansiële steun aan studente te verleen wat in die televisie-en-filmbedryf wil werk. Dié beurs het ten doel om die kwalifikasie en opleiding van “swart kreatiewes” te ondersteun. Luidens die verklaring kan kwalifiserende studente – spesifiek “swart, bruin of Indiër” – teen einde Oktober vir dié program aansoek doen. Solidariteit Jeug sê nou die beursprogram saai eerder verdeling onder jongmense in plaas daarvan om eenheid of ten minste samewerking te bewerkstellig. “Dit is kommerwekkend dat sodanige uitsluiting op grond van ras maar net gewoon en normaal word,” meen Maritz. “Dit is skemas soos dié wat Solidariteit se onlangse besoek aan die Verenigde Nasies gemotiveer het, en Netflix bewys ons klagte se meriete deur en deur, aangesien die stromingsdiens se optrede onregverdige en diskriminerende gedrag normaliseer.”